**MÉS INFORMACIÓ TRÀMIT**

**LLICÈNCIA DE GUAL.-**

**Descripció.**

L'Ordenança defineix GUAL com a l'espai delimitat de la vorera i del vial sobre el qual es concedeix l'ús privatiu a precari a una persona física o jurídica per tal de fer possible l'entrada i sortida a recintes amb vehicles. Aquesta concessió porta implícit el dret de pas de vehicles sobre aquest espai i la prohibició d'estacionament al seu davant.

Amb la LLICÈNCIA DE GUAL el titular obté: LA SENYALITZACIÓ homologada (placa de gual i línia de limitació), autorització de MODIFICAR LA VORERA per rebaixar-la durant el període que comporti aquesta concessió d’ús privatiu del domini públic i el SERVEI de retirada de vehicles en cas que es trobin estacionats en l'espai delimitat per la línia de gual.

La INSTÀNCIA MODEL 3.1 és el document formal necessari per tramitar la sol·licitud de LLICÈNCIA de GUAL, ja sigui per la construcció d'un nou accés o legalitzar un d'existent. Aquest tràmit comporta la intervenció de comprovació tècnica-administrativa de l'accés i voravia.

**Procediment per iniciar el tràmit**

La INSTÀNCIA MODEL 3.1 és el document formal necessari per tramitar la sol·licitud de LLICÈNCIA de GUAL, ja sigui per la construcció d'un nou accés o legalitzar un d'existent.

Cal descarregar-se el document: MODEL\_3.1\_INSTANCIA\_LLICENCIA\_GUAL\_editable.PDF

Cal complimentar-la correctament i signar-la, adjuntar els DOCUMENTS indicats en la instància com a OBLIGATORIS, i presentar-ho tot en el Registre d'entrada de l'Oficina d'Atenció al Ciutadà (OAC).

Una vegada registrat s'inicia el tràmit i es procedeix a estudiar cada cas pels tècnics de l'Àrea de Territori. Si tot és correcte es resol favorablement, es concedeix la llicència i es notifica al titular que pot recollir la placa.

En cas que els Serveis tècnics considerin que cal adequar la voravia a normativa, es notificarà a l'interessat perquè procedeixi a arranjar l'accés. Si el titular inicialment considera que ha de fer obres per adequar, ho pot sol·licitar inicialment sense esperar que se li notifiqui.

Per l’adequació cal obtenir LLICÈNCIA D'OBRES que es tramita d'ofici conjuntament amb la llicència de gual. S’ha de sol·licitar amb el mateix MODEL 3.1 "clicant" a l'apartat que indica: SOL·LICITO LLICÈNCIA D'OBRES per l'adequació de l'accés i/ó voravia. S’haurà d’adjuntar a la instància la documentació d'obres indicada en **l'ANNEX 1** del MODEL 3.1.

**Important.**

Una vegada obtinguda devolució de número de Registre d’Entrada de l’OAC, s’inicia formalment la tramitació, no abans.

Es podrà considerar nul aquest tràmit, si el MODEL 3.1. no està signat o no està correctament complimentat. Tanmateix si no s’aporta la documentació indicada com a DOCUMENTS OBLIGATORIS.

**Documentació necessària**

* **MODEL 3.1. d’INSTÀNCIA DE LLICÈNCIA DE GUAL**, signada i correctament complimentada.

**MODEL\_3.1\_INSTANCIA\_LLICENCIA\_GUAL\_editable.PDF**

* **DOCUMENTS OBLIGATORIS** ADJUNTAR: Els indicats en el MODEL 3.1.

1. CROQUIS complimentat amb dades de configuració de voravia, del GUAL i accés. ***(al DORS d’aquesta instància)*.**
2. Plànol-croquis d’emplaçament de la finca i del GUAL.
3. FOTOGRAFIA a color de la façana de l’immoble, en la que es vegi: el vial, la voravia i porta d’accés de vehicles
4. Còpia de l’últim rebut de la TAXA de GUAL (en cas d’estar tributant aquesta taxa).
5. Per aparcament superior a 100 m2 de superfície: Còpia de sol·licitud de Llicència d’Aparcament.
6. Si és per accedir a una nova construcció: Còpia resolució corresponent a la Primera ocupació o utilització.
7. Si és per accedir a un espai destinat a una activitat: Còpia del títol habilitant de l’activitat i número d’expedient.
8. En cas d’obres d’arranjament d’accés i voravia: Documentació tècnica per LLICÈNCIA D’OBRES ***(ANNEX 1).***

* **Documentació LLICÈNCIA D’OBRES**: Els indicats en **l’ANNEX 1** del MODEL 3.1. (Solament en el cas d’arranjament o adequació de l’accés o/i voravia).

DOCUMENTACIÓ OBLIGATÒRIA (obra):

1. MEMÒRIA DESCRIPTIVA de les obres i JUSTIFICATIVA en compliment NORMATIVA D’APLICACIÓ i models guals (ANNEX 2).
2. PLÀNOL o CROQUIS acotat de la proposta d’adequació o arranjament de l’accés o/i voravia. A escala 1:50. Cal ubicar els elements urbanístics afectats dins la projecció de pas del gual (elements urbans, enllumenat, senyals, pals de serveis, arbres...), i diferenciar sobre la mateixa base gràfica (en groc i vermell), la part d’obra a enderrocar i la de nova construcció.
3. ACCEPTACIÓ GESTIÓ RESIDUS.-Document signat pel gestor autoritzat acceptant el dipòsit de residus a generar per les obres.
4. PRESSUPOST a Preu Execució Material de les obres.

ALTRES DOCUMENTS

* Memòria tècnica justificativa de la solució proposada de reforçament de la voravia en locals per accés de trànsit rodat pesat, i documentació gràfica corresponent.
* En cas de sol·licitar Gual en zona agrícola: Certificació emesa per la Conselleria d’Agricultura de la Generalitat de Catalunya, sobre la condició de regadiu o secà de la finca.

DOCUMENTACIÓ OBLIGATÒRIA (ocupació via publica):

Executar obres en la vorera comporta una ocupació de la via pública i per seguretat cal delimitar l'espai de treball mitjançant abalisament i senyalització. Per tant, cal presentar la següent documentació a més de la indicada com a obligatòria per les obres:

1. Manifestar duran quants dies i superfície de l’ocupació, adjuntant un plànol o croquis acotat en planta de la disposició dels elements privatius a implantar per la seguretat, i si és el cas, pel pas alternatiu del trànsit (senyals de trànsit, embarrats, llums ...).
2. Justificació que l’espai públic a ocupar compleix amb els paràmetres establertes pel Codi d’accessibilitat de Catalunya i normativa d’aplicació per execució d’obres en espais públics.
3. Assegurança de responsabilitat civil del contractista o empresa responsable de la manipulació de maquinària a implantar en la via pública, en cas d’utilitzar-la.

Cabrera de Mar, 13 d’abril de 2021

SERVEIS TÈCNICS, **Àrea de territori**

**Preu de la tramitació de LLICÈNCIA DE GUAL.**

*Preus orientatius (any 2020).*

* **Taxa de Llicència gual**. *Ordenança Fiscal núm. 20 de Taxa per l’entrada de vehicles a través de les* voreres*; i per les reserves a la via pública*.  Es cobra 62,86 euros de taxa, més 10,05 euros per la placa de gual i per pintar la línia.
* **Taxa per la reserva d’entrada de vehicles per cada metre lineal / anual.** *Ordenança Fiscal núm. 20*. És l’import anual que es cobra des de l’ORGT (Oficina de gestió de la Diputació). Aquest import s’actualitza amb les mides reals una vegada legalitzat el Gual. Es cobra una vegada a l’any: 8,80 euros per ml (ús particular) i 30,17 euros per ml (ús comercial o industrial).
* **Fiança de reposició de vorera al seu estat inicial.** *Ordenança núm. 50 Reguladora dels guals per entrada i sortida de vehicles*. Serveix com a GARANTIA perquè el titular deixi la vorera a una situació inicial (no rebaixada) en cas que algun dia finalitzi la concessió o es doni de baixa el Gual. Import: Depèn de les dimensions del Gual i el cost de l’obra de reposició. Ho valora el tècnic que informa la llicència.

**Preu per la LLICÈNCIA D’OBRES en tramitació conjunta amb la llicència de GUAL**

Els impostos i taxes del tràmit de llicència d'obres, es cobren mitjançant una liquidació provisional que es practica sobre la quantitat més alta de la BASE IMPOSABLE (**B.I.**) determinada, d'una banda, pel Pressupost a Preu Execució Material de l'obra presentat per l'interessat, i d'altra pel tècnic municipal que ho calcula segons els barems d'aplicació del Manual publicat pel Col·legi Oficial d'Arquitectes de Catalunya.

* **Impost. ICIO .** O*rdenança fiscal núm. 3* *d’Impost de Construccions, Instal·lacions i Obres*. Es cobra el resultat d’aplicar un 3,60 % a la B.I.
* **Taxa de Llicència.***Ordenança fiscal núm. 9 de Taxa per Llicències urbanístiques (Art.6è a.).* Es cobra el resultat d’aplicar un 0,60 % a la B.I. (Quota mínima: 99,98 euros).
* **Taxa per Ocupació de la via pública.** *Ordenança fiscal núm. 30 de Taxa per ocupació de via pública o terrenys d’ús públic amb mercaderies, materials de construcció, runes, tanques, puntals, estintols, bastides i altres instal·lacions anàlogues.* Es cobra el resultat de multiplicar 0,36 euros per m2 de l’ocupació i pels dies.
* **Fiança correcta gestió de residus**. El posseïdor de residus (titular o constructor), ha d’adquirir abans d’iniciar les obres el Certificat d’acceptació de residus d’un centre autoritzat per l’Agència Catalana de Residus, aquest centre cobra la fiança corresponent.

No obstant per petites quantitats, el titular pot optar per abocar els residus en la deixalleria municipal sempre que aquesta doni conformitat prèvia d’acceptació d’aquests residus. A tal efecte i per defecte del Certificat de un altre centre autoritzat, es requerirà com a condició de llicència que justifiqui l’ingrés de 150 euros per garantir la correcta gestió de residus. Aquest import es retornarà a petició del titular una vegada presentat justificant de recepció de residus de part de la deixalleria.

Cabrera de Mar, 13 d’abril de 2021